اب 190 ملین پاؤنڈ کیس المشہور القادر ٹرسٹ کیس کا فیصلہ آنے کو ہے۔ کیس کی تفصیلات اب تک سب کے علم میں آچکی ہیں۔ چینلوں پر یہ رپورٹیں دسیوں دفعہ چل چکی ہیں۔ ثبوت بتائے جا چکے ہیں اور شواہد دکھائے جا چکے ہیں۔ باتیں سب جانتے ہیں۔ کچھ مانتے ہیں، کچھ انجان بن جاتے ہیں۔ اس کیس میں عمران خان کی سزا یقینی ہے۔ اس لیے نہیں کہ اسٹیبلشنمٹ ان کے خلاف ہے، اس لیے نہیں کہ شہباز شریف کی حکومت ہے۔  اس لیے نہیں کہ عمران خان جیل میں ہیں۔ سزا حتمی اور اٹل  اس لیے ہے  کہ جرم بہت سنگین اور شواہد بہت واضح ہیں۔
اس کیس پر بہت محنت کی گئی ہے۔ چونکہ جرم واضح تھا اس لیے کوشش کی گئی ہے کہ کارروائی میں  کوئی قانونی سقم نہ رہے۔ ہر بات قانون کی منشا کے مطابق کی گئی۔ ہر قانونی نقطے کا خیال رکھا گیا۔  اس کیس کے بارے میں عمران خان نے بہت سے لوگوں کو بے وقوف بنایا اور بہت سے لوگوں کو عمرانی میڈیا اور سوشل میڈیا نے گمراہ کیا۔ بہت جھوٹ بولا گیا۔ لوگوں کو کنفیوز اتنا کیا گیا جیسے یہ کیس کسی سیاسی انتقام کا نتیجہ ہے۔ مختصراً جو کچھ ہوا وہ کچھ یوں ہے:
ملک ریاض کو سپریم کورٹ نے 460 ارب روپے کا جرمانہ کیا۔ دوسری جانب برطانیہ میں ملک ریاض کی کرپشن کی رقم 190 ملین پاؤنڈز پکڑی گئی۔ برطانیہ نے وہ رقم حکومت پاکستان کو لوٹانے کا فیصلہ کیا۔ عمران خان نے کابینہ سے سربمہر لفافوں پر دستخط کروائے اور وہی رقم ملک ریاض کو عطا ہوگئی۔ اس وفا شعاری کے سلسلے میں عمران خان اور ان کی اہلیہ کو سوہاوہ کے پاس 458 کنال زمین کی رشوت پیش کی گئی اور اس کے علاوہ 285 ملین فوراً بطور چندہ  بھی دے دیے گئے۔ رشوت کی اس کارروائی کو القادر یونیورسٹی کا نام دیا گیا جس کے بینیفشری صرف عمران خان اور بشریٰ بی بی ہیں۔